Las Pal'mas

Las Pal'mas (isp.: Las Palmas de Gran Canaria) om Ispanijan lidn da kurort Kanarižil saril. Se om valdkundan ühesanz' lidn eläjiden lugun mödhe, avtonomižen Kanarižed sared-ühthižkundan ühteks kahtes pälidnaspäi (nelläks vodeks, sid' sirdab). Istorii Eländpunktan aluz om pandud vn 1478 24. päiväl kezakud Kastilijan sodavägil, hö otiba vägestust guančiden päl. Las Pal'mas šingotaškanzihe teravas kuti kivihilen varažom da seižundtaho transatlantižiden laivoiden täht 19. voz'sadan lopus. Las Pal'mas šingotase meriportal i turizman äisarakoižeks keskuseks (kül'bendrandad, muzejad, festivalid). Geografijan andmused Lidn sijadase Gran Kanarii-saren pohjoižpäivnouzmas, Atlantižen valdmeren randal, 0..722 m korktusil, 6 m ü.m.t. keskmäižel korktusel. Matkad Afrikan randhasai (Marok i Päivlaskmaine Sahar) om 220..250 km päivnouzmha i suvipäivnouzmha, Madridhasai om 1930 km pohjoižpäivnouzmha orhal. Lähembaine järed lidn om Kanariden Santa Krus de Tenerife 100 km päivlaskmha-lodeheze ehtatimel. Klimat om tropine letetazangišton. Vilu Kanarine joksmuz poleneb räkad. Voden keskmäine lämuz om +21,2 C°, heinkun-redukun +23,1..+24,6 C°, tal'vkun-keväz'kun +18,1..+19,3 C°. Ekstremumad oma +9,4 C° (uhoku) i +44,2 C° (heinku). Paneb sadegid 151 mm vodes, läz ei olele niid keväz'kus-sügüz'kus (29 mm pordos). Il'man i meriveden keskmäine lämuz vajehtase +18..+23 C° röunoiš vodes läbi. Tobmuz Lidn jagase videks nimitadud i nomeruidud rajonaks (nomer 1..5), ned alajagasoiš äiluguižikš nimitadud fartaloikš. Edeline lidnan pämez' (isp.: Alcalde de Las Palmas de Gran Canaria) om Augusto Idal'go (Augusto Hidalgo, kezaku 2015 — kezaku 2023). Eläjad Vn 2011 Ispanijan rahvahanlugemižen mödhe lidnan eläjiden lugu oli 383 343 ristitud, se oli kaikiš suremb ristitišt, vn 2021 — 380 667 ristitud. Vspäi 2004 lidnan kaikenaigaižiden eläjiden lugu jäb läz vajehtusita. Nell'kümnen valdkundan konsulused ratas lidnas. Sebruzlidnad AÜV San Antonio, Tehas, AÜV (vn 1975 sügüz'kuspäi) Nuadibu, Mavritanii (vn 1986 kül'mkuspäi) Ispanii Garačiko, Kanarižed sared, Ispanii (vn 1998 kül'mkuspäi) Homaičendad Irdkosketused Lidnan oficialine sait (laspalmasgc.es). (isp.)